<classify> MKUU wa wilaya ya Kilolo mkoani Iringa, Asia Abdallah pichani yuko katika wakati mgumu baada ya Waziri Mkuu Kassim Majaliwa kumsomea tuhuma zake za unyanyasaji na mahusiano mabaya kikazi aliyonayo dhidi ya wasaidizi wake na watumishi wa halmashauri ya wilaya hiyo.Akizungumza na watumishi na madiwani wa halmashauri hiyo jana katika muendelezo wa ziara yake ya kikazi inayoendelea mkoani Iringa, Waziri Mkuu alitaja orodha ya watumishi wanaoondoka katika wilaya hiyo kwa sababu ya kushindwa kufanya kazi na mkuu huyo wa wilaya.Majaliwa alimtaja Katibu Tawala wa Wilaya hiyo, Yusuph Masalanga aliyelazimika kuhama Machi, mwaka huu na kupelekwa mkoani Kigoma kwa sababu ya kunyanyaswa na mkuu huyo wa wilaya.Alisema Katibu Tawala wa sasa, Mwajuma Nasumbe naye ameomba uhamisho, na sababu kubwa ni kutoelewana na bosi wake, mkuu wa wilaya. Huku akishangiliwa na watumishi wa wilaya hiyo, Majaliwa alisema mbali na mahusiano mabovu na kila katibu tawala anayepelekwa katika ofisi hiyo, mkuu wa wilaya huyo amekwishabadilisha madereva 10 mpaka sasa.Waziri Mkuu ahoji Kila dereva anayeletwa kwa mkuu wa wilaya huyu baada ya muda mfupi anakataliwa na kuondolewa. Hata huyu aliyepo sasa amekwisha omba kuhamishwa. Hii inawezekanaje, unataka dereva wa aina gani?,alisema huku mkuu wa wilaya hiyo akisikiliza kwa makini.Lakini pia Majaliwa alisema wasaidizi wengine wote akiwemo Katibu Mhutasi wa Mkuu wa wilaya huyo wanaomba kuondolewa katika ofisi hiyo na wapo baadhi ya watumishi waliowekwa mahabusu kwa saa 24 bila sababu za msingi.Waziri Mkuu alisema serikali imekuwa ikitumia fedha nyingi kuhamisha watumishi wanaopelekwa kwa mkuu huyo wa wilaya na akamuagiza Katibu Tawala wa Mkoa wa Iringa, Happiness Seneda kutopokea barua ya uhamisho kutoka kwa mtumishi yoyote wa ofisi hiyo.Hakuna tena kuhamisha mtumishi katika ofisi hiyo na nakuomba mkuu wa mkoa uichukue taarifa hii,uishughilikie na kumaliza suala la mahusiano baina ya mkuu wa wilaya na wasaidizi wake, alisema.Hata hivyo alisema mkuu huyo wa wilaya ni mchapakazi na amekuwa akionekana mara kwa mara kwenye vyombo vya habari akihamasisha maendeleo lakini shida yake ni namna anavyoishi na watumishi na wasaidizi wake.Agizo kwa RC Wakati huo huo, Waziri Mkuu alimuagiza Mkuu wa Mkoa wa Iringa, Ally Happi afuatilie utendaji kazi kwenye ofisi ya mkuu wa wilaya ya Kilolo kufuatia watumishi 14 wa ofisi hiyo wakiwemo madereva 10 kuhamishwa baada ya Mkuu wa Wilaya hiyo kudai kuwa hawafanyi kazi ipasavyo.Ili mfanye kazi vizuri mnatakiwa mshikamane, mfanyekazi kama timu moja kwani pamoja na shughuli mnazofanya hamna ushirikiano. Mkuu wa wilaya sasa utabaki peke yako utakuwa unaandika mwenyewe, unaendesha gari mwenyewe maana wote hawafai. Mkuu wa Mkoa nakukabidhi majina ya watumishi hao ushughulikie suala hili na Katibu Tawala wa Mkoa usilete watumishi wengine hapa mpaka suala hili litakapopatiwa ufumbuzi, alisema.Mkuu huyo wa wilaya ameingia katika timu ya kwanza ya uongozi iliyotangazwa na Rais John Magufuli baada ya kuapishwa kuwa Rais wa awamu ya Tano, Novemba 2015.Awali Mkuu wa Mkoa wa Iringa, Ally Hapi alizungumzia mahusiano ya watumishi wa wilaya hiyo akisema utumishi wa umma ni dhamana kubwa. Hapi alisema viongozi wanaopewa nafasi za kuongoza watu wengine wajue madaraka waliyonayo si kwa ajili yao; ni kwa ajili ya wananchi walioichagua serikali ya Chama cha Mapinduzi CCM chini ya jemedari wake Rais John Magufuli.Tulipoletwa Iringa, mimi na Katibu Tawala wangu tumekuta makundi na mifarakano hadi kwa wakuu wa wilaya, alisema na kuongeza kuwa pamoja na kusukuma gurudumu la maendeleo la mkoa wa Iringa, amekuwa akihubiri umoja na mshikamano miongoni mwa viongozi na akawataka wakuu wa wilaya, wakurugenzi na wakuu wa idara kuitambua dhamana ya uongozi waliyonayo kwa kufanya kazi kwa kuheshimiana.Hapi alisema pamoja na changamoto ya mahusiano, viongozi wa wilaya hiyo wanachapa kazi na kama wakiwa wamoja, maendeleo ya wilaya hiyo yatakuwa ya kutisha.Akizungumzia maendeleo ya halmashauri ya wilaya hiyo, Hapi alisema ilikuwa ya tatu kitaifa kwa makusanyo ya ndani katika kipindi cha mwaka wa fedha uliopita ikiwa imekusanya zaidi ya Sh Bilioni 4.4 sawa na zaidi ya asilimia 150 ya makadirio yao. Kwa kupitia sehemu ya mapato hayo ya ndani, Hapi alisema halmashauri ya wilaya hiyo imeanza ujenzi wa vituo viwili vya afya katika kata za Nguruwe na Ukumbi na inatarajia kutekeleza miradi mbalimbali ya maendeleo kwa kutumia makusanyo yao.Katika hatua nyingine,Waziri Mkuu ameziagiza halmashauri zote nchini zihakikishe zinatenga kiasi cha fedha katika makusanyo yao ya ndani kwa ajili ya kutekeleza ujenzi wa miradi ya kimkakati kwenye maeneo yao, kama ujenzi wa vituo vya afya, barabara za halmashauri na masoko badala ya kutegemea fedha kutoka Serikali Kuu pekee.Alisema wilaya ya Kilolo ambayo haina kituo cha mabasi inatakiwa itenge fedha kutoka kwenye makusanyo yao na kuanzisha mradi wa kituo hicho ambao utekelezaji wake utaboresha huduma kwa wananchi. Pia, mradi huo utasaidia katika kuongeza mapato ya halmashauri. Halmashauri ya wilaya ya Kilolo inakusanya Sh bilioni nne kwa mwaka.Waziri Mkuu alisema watumishi wanapaswa kutekeleza majukumu yao ipasavyo kwani wananchi wanahitaji waone matokeo ya uwepo wao kutokana na dhamana waliyopewa na serikali katika wilaya hiyo  <topic>: KITAIFA 